TDC vil ikke afvise Skype-gebyr

Billig taletid i Danmark får kunderne til at foretrække normal telefoni fremfor Skype på telefonen, mener TDC. Virksomheden er dog opmærksom på, at tingene kan ændre sig.

Et ekstragebyr på abonnementet, hvis du bruger mobilens dataforbindelse til ip-telefoni, er slet ikke aktuelt i Danmark. Her til lands er taletid nemlig så billigt, at danskerne foretrækker normal telefoni.

Det mener TDC, efter at Telia har afsløret planer om at indføre et sådant gebyr i Sverige, hvor Telia har en markedsledende position på mobilmarkedet.

»Vi er naturligvis opmærksomme på problemstillingen, men vi ser det ikke som en væsentlig udfordring i øjeblikket. Det høje konkurrenceniveau for brugervenlige priser og fokus på mobilpakker med alt inklusiv gør næppe Danmark til et first-mover land,« siger TDCs pressechef, Lasse Bastkjær Jensen, til Version2.

Problemstillingen for teleselskaberne er, at når flere kunder bruger ip-telefoni for mobiltelefonen, mister de indtjening på normal telefoni. Det har fået Telia i Sverige til at lægge gebyrer på ip-telefoni og mobilbredbåndet.

TDC slår dog også fast, at virksomheden ikke er afvisende for, at det samme kommer til at ske i Danmark.

»Vi vil nødig spekulere i alt for mange scenarier om, hvem der gør hvad hvornår, men det er korrekt at vi naturligvis ikke kan afvise tiltag, der sikrer en indtjening på kunder, der benytter vores net til telefoni med nye alternative tjenester og teknologier. Vi vil derfor fortsat monitorere udviklingen i kundernes adfærd og tiltag fra de øvrige operatører i Danmark,« skriver Lasse Bastkjær Jensen i en mail til Version2.